CELEX: 32012H0724(07)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma għall-2012 tal-Estonja u li tagħti l-opinjoni tal-Kunsill dwar il-Programm ta’ Stabbiltà tal-Estonja, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/25
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma għall-2012 tal-Estonja u li tagħti l-opinjoni tal-Kunsill dwar il-Programm ta’ Stabbiltà tal-Estonja, 2012-2015
   2012/C 219/07
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat għall-Impjiegi,
   Wara li kkonsulta l-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi varata strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa ta’ politika ekonomika, li tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għal-linji politiċi dwar l-ekonomija tal-Istati Membri u l-Unjoni (mill-2010 sal-2014) u fil-21 ta’ Ottubru 2010 adotta deċiżjoni dwar linji gwida għal-linji politiċi tal-Istati Membri dwar l-impjiegi (2), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-linji ta’ politika nazzjonali tagħhom dwar l-ekonomija u l-impjiegi.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (3) dwar il-Programm Nazzjonali ta’ Riforma tal-Estonja għall-2011 u ta l-opinjoni tiegħu dwar il-Programm ta’ Stabbiltà tal-Estonja għall-perijodu 2011-2015.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni semestru Ewropew ta’ koordinazzjoni integrata u ex ante ta’ linji politiċi, li huwa msejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (4), il-Kummissjoni adottat ir-Rapport dwar il-Mekkaniżmu ta’ Twissija, li fih hija ma identifikatx lill-Awstrija bħala wieħed mill-Istati Membri li fil-konfront tagħhom issir reviżjoni fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet fejn talab lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħrajn, biex jippreżenta l-fehmiet tiegħu dwar l-azzjonijiet rakkomandati fiċ-ċiklu tal-politika tal-Ewropa 2020. Dawn il-fehmiet jagħmlu parti mill-opinjoni tal-Kumitat tal-Impjiegi.
            
         
               (6)
            
            
               Il-Parlament Ewropew kien debitament involut fis-Simestru Ewropew, b’konformità mar-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir tal-2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (7)
            
            
               Fit-2 ta’ Marzu 2012, il-Kunsill Ewropew approva l-prijoritajiet sabiex ikunu żgurati l-istabbiltà finanzjarja, il-konsolidazzjoni fiskali u l-azzjoni li trawwem it-tkabbir. Huwa enfasizza l-ħtieġa li ssir konsolidazzjoni fiskali differenzjata u li tkun favorevoli għat-tkabbir, biex jiġu rkuprati l-kundizzjonijiet normali ta’ self lill-ekonomija, għall-promozzjoni tat-tkabbir u l-kompetittività, għall-indirizzar tal-qgħad u l-konsegwenzi soċjali tal-kriżi, u għall-immodernizzar tal-amministrazzjoni pubblika. Stieden lill-Istati Membri jimplimentaw ir-rakkomandazzjonijiet tal-Kunsill speċifiċi għal kull pajjiż għall-2011 u biex isarrfu dawn il-prijoritajiet f’miżuri konkreti li jiġu inklużi fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma tagħhom.
            
         
               (8)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipanti fil-Patt Euro Plus biex jippreżentaw l-impenji tagħhom fil-ħin biex jiġu inklużi fil-Programmi ta’ Stabbiltà jew Konverġenza tagħhom u fil-Programmi Nazzjonali ta’ Riforma tagħhom.
            
         
               (9)
            
            
               Fis-26 ta’ April 2012, l-Estonja ppreżentat il-Programm ta’ Stabbiltà tagħha li jkopri l-perijodu 2012-2015 u l-Programm Nazzjonali ta’ Riforma tal-2012 tagħha. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt.
            
         
               (10)
            
            
               Abbażi tal-valutazzjoni tal-Programm ta’ Stabbiltà skont l-Artikolu 5(1) tar-Regolament (KE) Nru 1466/97, il-Kunsill jaħseb li x-xenarju makroekonomiku sottostanti għall-projjettazzjonijiet baġitarji fil-programm huwa plawsibbli fl-2012-13, meta t-tkabbir tal-PDG mistenni jkun medja ta’ madwar 2,4 %. Il-previżjoni tas-servizzi tal-Kummissjoni għar-rebbiegħa tal-2012 tipprevedi tkabbir tal-PDG ta’ 3,8 % fl-2013. L-objettiv tal-istrateġija baġitarja deskritt fil-Programm ta’ Stabbiltà hu li jiżgura politika fiskali sostenibbli li ssostni tkabbir bilanċjat, billi jinkiseb surplus strutturali waqt li jkun żgurat bafer fiskali suffiċjenti u jitnaqqas il-piż tat-taxxa fuq ix-xogħol. L-istrateġija timmira wkoll fl-ilħuq tar-rekwiżiti tal-Patt ta’ Stabbiltà u Tkabbir. Il-Programm ta’ Stabbiltà jimmira li jisboq l-objettiv baġitarju fuq terminu medju (OTM) tas-surplus strutturali mill-2013.
               L-OTM jirrifletti adegwatament ir-rekwiżiti tal-Patt ta’ Stabbiltà u Tkabbir. Abbażi tal-bilanċ baġitarju strutturali (rikalkulat) (5), ir-rata tat-tkabbir tan-nefqa tal-gvern, meta jitqiesu l-miżuri diskrezzjonali tad-dħul, ser tilħaq il-valur referenzjarju tan-nefqa tal-Patt ta’ Stabbiltà u Tkabbir sal-2015. B’mod parallel, il-Programm ta’ Stabbiltà għandu l-għan li jilħaq surpluses nominali sa mill-2014. Il-proporzjon tad-dejn huwa sew taħt is-60 % tal-PDG u, skont il-programm, x’aktarx jonqos wara l-2013 għal madwar 10 % fl-2015.
            
         
               (11)
            
            
               L-Estonja kisbet surplus baġitarju mdaqqas fl-2011. Ir-rata mistennija tat-tkabbir ekkonomiku għall-2012 fil-previżjoni tas-servizzi tal-Kummissjoni għar-rebbiegħa tal-2012 jidher ħafna iktar dgħajef minn dak tal-2011, u jinżel minn 7,6 % għal 1,6 %, u għalhekk kontroll ulterjuri tal-effiċjenza tal-infiq huwa neċessarju. L-Estonja qed tippjana biex tintroduċi regola għall-baġit strutturali fl-2012 biex tgħin sabiex tkun ikkontrollata n-nefqa. Ir-regola għandha tkun ikkumplimentata bit-tisħiħ tan-natura vinkolanti tal-miri tan-nefqa multiannwali hekk kif ir-regola baġitarja tidħol fis-seħħ. Għaldaqstant, l-Estonja implimentat parzjalment ir-rakkomandazzjonijiet tal-2011 f’dan il-qasam.
            
         
               (12)
            
            
               Fir-rigward tas-suq tax-xogħol, ittieħdu għadd ta’ passi fil-qasam tat-tassazzjoni tax-xogħol. Madankollu, l-inċentivi għax-xogħol jistgħu jitjiebu billi jkun indirizzat il-bixra tat-teħid tal-benefiċċji għad-diżabbiltà u l-inkapaċità għax-xogħol u billi x-xogħol isir vijabbli għall-persuni b’introjtu baxx, jew għoli, li jirċievu benefiċċji tal-qgħad u dawk parentali. Waqt li saru sforzi promettenti biex titnaqqas ir-rata għolja ta’ qgħad, il-qgħad għal perijodu fit-tul u dak fost iż-żagħżagħ għadu għoli. B’riżultat ta’ dan, ir-riskju ta’ faqar fost it-tfal f’unitajiet domestiċi mingħajr xogħol qed jikber u jeħtieġ li jkun indirizzat permezz ta’ servizzi soċjali effikaċji, inkluż servizzi għall-familji. L-appoġġ għall-familji innifsu jista’ jsir iktra effiċjenti b’mod li jkollu impatt newtru fuq il-baġit billi tkun immiratat l-allokazzjoni parentali u l-benefiċċji għall-familja u billi jitneħħew eżenzjonijiet ineffiċċjenti tat-taxxa fuq l-inrojtu relatati mat-tfal.
            
         
               (13)
            
            
               Il-miżuri fil-Pjan ta’ Azzjoni Nazzjonali għall-Effiċjenza Enerġetika mhumiex biżżejjed minħabba l-bidla modali attwali lil hinn mit-trasport pubbliku. Il-flotta ta’ karozzi ġodda fl-Estonja hija l-iktar waħda intensiva fl-użu tal-enerġija fl-UE. Dazzji tas-sisa fuq il-fjuwil huma insuffiċjenti biex ibiddlu l-attitudni tal-konsumatur. It-traspożizzjoni ta’ bosta Direttivi tal-UE relatati mal-enerġija għadha ma tlestietx kompletament. L-Estonja għad jeħtiġilha tiddiversifika l-provvista tagħha tal-enerġija. L-infrastruttura tal-elettriku tista’ tkun aġġornata biex tintegra l-ammonti dejjem jikbru tal-enerġija mir-riħ.
            
         
               (14)
            
            
               Il-kwalità u d-disponibbiltà tal-edukazzjoni vokazzjonali tjiebet konsiderevolment u iktar miżuri ta’ modernizzazzjoni huma ppjanati għall-2012-13. Madankollu, it-tranżizzjoni mill-edukazzjoni ġenerali għal dik vokazzjonali jeħtieġ li titjieb, u ġeneralizzazzjoni ta’ skemi iktar ibbażati fuq ix-xogħol tista’ tkun ikkunsidrata. Il-parteċipazzjoni fit-tagħlim tul il-ħajja qed titjieb, iżda hemm iffukar insuffiċjenti fuq il-ħaddiema bi ftit kompetenzi. Hemm problemi kontinwi biex ikunu mqabbla l-eżiti tal-edukazzjoni mal-ħtiġijiet tas-suq tax-xogħol. Hemm ukoll bżonn li l-edukazzjoni sekondarja għolja tkun urġentament riformata u li jkun hemm titjib ulterjuri fil-provvediment tas-servizzi edukattivi mill-awtoritajiet lokali. Barra minn dan, il-koperazzjoni bejn is-settur tan-negozju u l-istituzzjonijiet tal-edukazzjoni għolja għadha dgħajfa, waqt li l-parti intensiva fl-għarfien tas-settur privat għandha tkun żviluppata ulterjorment.
            
         
               (15)
            
            
               Biex tirrifletti l-bixra demografika li qed tonqos u tiżgura żvilupp reġjonali bbilanċjat u kompetittiv, hemm ħtieġa li fuq medda itwal taż-żmien tkun żgurata s-sostenibbiltà finanzjarja tal-gvernijiet lokali kif ukoll li jkun żgurat forniment aħjar tas-servizzi pubbliċi fuq livell lokali u jkun ottimizzat l-użu ta’ riżorsi relattivament imferxin. Minħabba d-daqs limitat, il-maġġoranza tal-gvernijiet lokali għandhom diffikultajiet biex jipprovdu b’mod universali s-servizzi soċjali, tas-saħħa, tas-suq tax-xogħol, tat-trasport u dawk edukattivi neċessarji.
            
         
               (16)
            
            
               L-Estonja ħadet għadd ta’ impenji fil-Patt Euro Plus. Dawn l-impenji, u l-implimentazzjoni tal-impenji ppreżentati fl-2011 huma relatati mat-trawwim tal-impjiegi, it-titjib tal-kompetittività u t-tisħiħ tas-sostenibbiltà tal-finanzi pubbliċi. Il-Kummissjoni vvalutat l-implimentazzjoni tal-impenji tal-Patt Euro Plus. Fir-rakkomandazzjonijiet ġew ikkunsidrati r-riżultati ta’ din il-valutazzjoni.
            
         
               (17)
            
            
               Fil-kuntest tas-Semestru Ewropew, il-Kummissjoni għamlet analiżi komprensiva tal-politika ekonomika tal-Estonja. Hija vvalutat il-Programm ta’ Stabbiltà u l-Programm Nazzjonali ta’ Riforma. Mhux biss qieset ir-rilevanza tagħhom għall-politika sostenibbli fiskali u soċjoekonomika fl-Estonja imma wkoll lejn kemm jikkonformaw mar-regoli u l-gwida tal-UE, fid-dawl tal-ħtieġa tat-tisħiħ tal-governanza ekonomika kumplessiva tal-Unjoni billi jiġi pprovdut kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-rakkomandazzjonijiet (1) sa (5) hawn taħt.
            
         
               (18)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-Estonja, u l-opinjoni tiegħu (6) hija riflessa b’mod partikolari fir-rakkomandazzjoni (1) ta’ hawn taħt,
            
         B’DAN JIRRAKKOMANDA li l-Estonja tieħu azzjoni fil-perijodu 2012-2013 biex:
   
               1.
            
            
               Iżżomm pożizzjoni fiskali soda billi timplimenta pjanijiet baġitarji kif maħsuba, tiżgura l-kisba tal-objettiv baġitraju fuq terminu medju (OTM) mhux aktar tard mill-2013, u tikkonforma mal-limitu refernzjarju tan-nefqa. Tikkumplementa r-regola baġitarja ppjanata tal-baġit b’regoli iktar vinkolanti dwar in-nefqa multiannwali fil-qafas baġitarju ta’ terminu medju, tkompli ttejjeb l-effiċjenza tal-infiq pubbliku u timplimenta miżuri għat-titjib tal-konformità mat-taxxa.
            
         
               2.
            
            
               Ittejjeb l-inċentivi għax-xogħol billi tissimplifika l-benefiċċji soċjali u żżid il-flessibbiltà fl-allokazzjoni tal-benefiċċji għad-diżabbiltà, tal-qgħad u dawk parentali, waqt li tiżgura protezzjoni soċjali adegwata. Ittejjeb il-forniment tas-servizzi soċjali, waqt li tiffoka aħjar fuq il-benefiċċji għall-familji u dawk parentali u tneħħi eżenzjonijiet distortivi tat-taxxa fuq l-introjtu relatati mat-tfal. Iżżid il-parteċipazzjoni taż-żgħażagħ u dawk qiegħda għal perijodu fit-tul fis-suq tax-xogħol.
            
         
               3.
            
            
               Torbot it-taħriġ u l-edukazzjoni b’iktar effikaċja mal-bżonnijiet tas-suq tax-xogħol, u ttejjeb il-koperazzjoni bejn in-negozju u l-akkademja. Iżżid l-opportunitajiet għall-ħaddiema bi ftit kompetenzi biex ittejjeb l-aċċess tagħhom għat-tagħlim tul il-ħajja. Trawwem il-prijoritizzazzjoni u l-internazzjonalizzazzjoni tas-sistemi tar-riċerka u tal-innovazzjoni.
            
         
               4.
            
            
               Ittejjeb l-effiċjenza fl-użu tal-enerġija, partikolarment fil-bini u t-trasport, u ssaħħaħ l-inċentivi ambjentali li jirigwardaw il-vetturi u l-iskart, anki billi tikkunsidra inċentivi bħat-tassazzjoni tal-vetturi. Trawwem l-użu tal-enerġija rinnovabbli, anki billi ttejjeb l-infrastruttura u l-leġiżlazzjoni. Tkompli bl-iżvilupp ta’ konnessjonijiet transkonfinali biex ittemm l-iżolament relattiv tas-suq.
            
         
               5.
            
            
               Issaħħaħ is-sostenibbiltà fiskali tal-muniċipalitajiet waqt li ttejjeb l-effiċjenza tal-gvernijiet lokali u tiżgura l-forniment ta’ sevizz effikaċji, notevolment permezz ta’ inċentivi iktar b’saħħithom għall-fużjoni jew koperazzjoni miżjuda bejn muniċipalitajiet. Għandhom jidħlu fis-seħħ proposti relevanti ta’ riforma fi żmien raġonevoli.
            
         
      Magħmul fi Brussell, l-10 ta’ Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2012 permezz tad-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (3)  ĠU C 213, 20.7.2011, p. 5.
   
      (4)  ĠU L 306, 23.11.2011, p. 25.
   
      (5)  Bilanċ nett ta’ miżuri ta’ darba u temporanji aġġustat fuq bażi ċiklika, rikalkulat mis-servizzi tal-Kummissjoni abbażi tal-informazzjoni mogħtija mill-Programm, permezz ta’ metodoloġija komunement miftiehma.
   
      (6)  Taħt l-Artikolu 5(2) tar-Regolament (KE) Nru 1466/97.